Statoil-sjefen tror elbilen utløser oljebransjens fall – E24
Allerede i løpet av 2020-tallet kan oljebransjen ha passert toppen og ha startet fallet mot bunnen, tror Statoil-sjef Eldar Sætre. Årsaken er den kraftige veksten i elbilismen.
OLJEBRANSJENS DØD? Eldar Sætre tror elbilen kan være hovedpådriveren for oljebransjens død. Han tror det hele kan gå nedover allerede fra 2020-tallet.
Publisert: Oppdatert: 21. juni 2019 16:39 , Publisert: 20. oktober 2016 15:47
Fremveksten av elbilismen svekker sakte, men sikkert en avgjørende inntektsdriver for bensin- og dieselprodusentene.
Endringene vil føre til at oljebransjen uunngåelig starter fallet mot bunnen, sier Statoil-sjefen ifølge nettstedet Climate Home.
Transportsektoren står i dag for 55 prosent av verdens oljeforbruk. Det er i ferd med å endre seg raskt. Allerede innen 2020-tallet kan toppen være nådd, mener Sætre.
– Vi ønsker ikke å stå på utsiden og se på, sier Statoil-sjefen, ifølge Financial Times.
Eldar Sætres prognose ble formidlet på olje- og gasskonferansen «Oil & Money», som New York Times og nyhetsnettstedet Energy Intelligence arrangerte i London denne uken.
På konferansen viste Sætre til at Statoil i et av tre fremtidsscenarioer de har utarbeidet, så kan etterspørselen etter olje nå toppen på 2020-tallet. Selv i dette scenarioet, som er det mest klimaoptimistiske av de tre, anslår selskapets eksperter at den totale etterspørselen etter olje og gass vil være omtrent på samme nivå i 2040 som i dag.
Statoil-sjefen gjorde også et poeng av at den naturlige produksjonsnedgangen på eksisterende felt gjør at man er nødt til å investere i økt produksjon, også innenfor det rammeverket Parisavtalen legger opp til.
Les også: Subsea 7 vinner kjempekontrakt i Egypt
Likevel fremstår ifølge mediene representantene på oljekonferansen som lite bekymret for fremtiden, tross økende press som følge av klimaforandringene. Årsaken er at en rask, global befolkningsvekst vil skape etterspørsel etter fossilt brennstoff i flere tiår fremover, mener de.